Muutettu ehdotus: EUROOPAN PARLAMENTIN JA NEUVOSTON DIREKTIIVI TIETTYJEN VAARALLISTEN AINEIDEN KÄYTÖN RAJOITTAMISESTA SÄHKÖ- JA ELEKTRONIIKKALAITTEISSA (komission EY:n perustamissopimuksen 250 (2) artiklan nojalla esittämä)

1. Menettely

Ehdotukset (KOM 2000 (347) lopullinen - 2000/0159(COD)) toimitettiin neuvostolle ja Euroopan parlamentille EY:n perustamissopimuksen 175 artiklan 1 kohdan mukaisesti 28. heinäkuuta 2000

Talous- ja sosiaalikomitean lausunto 29. marraskuuta 2000

Alueiden komitean lausunto 14. helmikuuta 2001

Euroopan parlamentin lausunto ensimmäisessä käsittelyssä 15. toukokuuta 2001

2. Komission ehdotuksen tarkoitus

Ehdotuksella rajoitetaan tiettyjen vaarallisten aineiden (raskasmetallien ja bromattujen palonestoaineiden) käyttöä sähkö- ja elektroniikkalaitteissa. Rajoitukset tulevat voimaan vuonna 2008. Teknisessä liitteessä luetellaan joukko poikkeuksia; liitettä voidaan muuttaa komiteamenettelyllä.

3. Komission lausunto Euroopan parlamentin hyväksymistä tarkistuksista

3.1. Komission hyväksymät tarkistukset

Tarkistuksessa 1 viitataan mahdollisuuksiin lisätä kierrätyksen taloudellista kannattavuutta ja suojella työntekijöiden terveyttä rajoittamalla vaarallisten aineiden käyttöä.

Tarkistuksessa 10 (ensimmäinen osa) käytöstä poistamisen alkamisajankohta muutetaan vuodesta 2008 vuoteen 2006.

Direktiivin soveltamisalan osalta voidaan hyväksyä tarkistus 9. Siinä lisätään direktiivin soveltamisalaan hehkulamput, kotitalouksien valaisimet ja pienloistelamput, sisällytetään sähkö- ja elektroniikkalaiteromusta annetun direktiivin liitteen IA ryhmä 10 vaarallisten aineiden käyttörajoitusten piiriin ja jätetään soveltamisalan ulkopuolelle ennen vuotta 2006 markkinoille saatetut varaosat.

Direktiivin tieteen ja teknologian kehitykseen mukauttamisen osalta tarkistuksissa 12 ja 13 käsitellään ennen liitteen muuttamista toteutettavaa kuulemismenettelyä.

Tarkistus 17 käsittelee riittäviä seuraamuksia.

Tarkistuksessa 19 muutetaan voimaantulopäivää (julkaisupäivä eikä 20. päivä julkaisun jälkeen).

3.2. Komission osittain tai periaatteessa hyväksymät tarkistukset

Vaarallisten aineiden poistaminen käytöstä: komissio voi hyväksyä periaatteessa tarkistuksen 4 ja tarkistuksen 10 toisen osan, jos sanamuotoa muutetaan seuraavasti: "Heti kun tarvittavat tieteelliset tiedot ovat saatavilla, Euroopan parlamentti ja neuvosto päättävät komission ehdotuksen perusteella ja kemikaalistrategiassa vahvistettujen periaatteiden mukaisesti muiden vaarallisten aineiden kieltämisestä ja korvaamisesta ympäristöä vähemmän kuormittavilla vaihtoehtoisilla aineilla, jotka takaavat kuluttajille vähintään saman suojatason." Sanamuodon muutos on tarpeen, jotta direktiivin soveltamisalan laajentaminen voidaan kytkeä uuteen kemikaalistrategiaan.

Komissio voi hyväksyä tarkistuksen 22 seuraavalla tavalla muotoiltuna: "Jäsenvaltioiden on varmistettava, että 1 päivän tammikuuta 2006 jälkeen markkinoille saatetut uudet sähkö- ja elektroniikkalaitteet eivät sisällä lyijyä, elohopeaa, kadmiumia, kuudenarvoista kromia, polybromibifenyyliä (PBB) ja polybromidifenyylieetteriä (PBDE)." Muutos koskee vain kieliasua.

Komission voi hyväksyä tarkistuksen 23, jos sen sanamuotoa muutetaan seuraavasti: "[Sähkö- ja elektroniikkaromusta] annetun direktiivin ... liitteen 1A ryhmään 8 ja 9 kuuluviin sähkö- ja elektroniikkalaitteisiin sekä ennen 1 päivää tammikuuta 2006 markkinoille saatettujen laitteiden korjaamiseen tarkoitettuihin varaosiin ei sovelleta 4 artiklaa." Komissio ehdottaa sanan "tarvikkeisiin" jättämistä pois, sillä tarvikkeita ei tarvitse jättää direktiivin soveltamisalan ulkopuolelle sen varmistamiseksi, että ennen 1. tammikuuta 2006 markkinoille saatetut laitteet pysyvät käyttökunnossa.

Komissio voi hyväksyä tarkistuksen 35 periaatteessa, jos sen sanamuotoa muutetaan seuraavasti, jotta komissio voisi toimia joustavammin ja jotta kaikki tieteellinen kehitys voidaan ottaa huomioon: "Uudelleentarkastelussaan komissio harkitsee mahdollisuutta ehdottaa bromattujen palonestoaineiden korvaamista silloin, kun tehokkaita vaihtoehtoja palonestoon on saatavilla, paitsi jos voidaan osoittaa, etteivät bromatut palonestoaineet anna aihetta huoleen kemikaalistrategiassa vahvistettujen periaatteiden mukaisesti."

Komissio voi hyväksyä viittauksen kuluttajaturvallisuuteen, joka on lisätty 5 artiklan 1 kohtaan tarkistuksessa 11.

Liite: komissio voi hyväksyä tarkistuksen 21 periaatteessa siten, että poistot hyväksytään ja lisäykset hyväksytään seuraavassa muodossa:

- "Lyijy korkeita lämpötiloja kestävissä juotoksissa (eli tinalyijy-juoteseokset, jotka sisältävät yli 85 % lyijyä)

- Elektronisen komponentin lasin sisältämä lyijy

- Lyijy pietsosähköisissä laitteissa

- Lyijy palvelimissa, tallennus- ja ryhmätallennuslaitteissa (poikkeus voimassa vuoteen 2010 saakka)."

Muut säännökset: komissio voi hyväksyä tarkistuksen 7 seuraavassa muodossa: "Tuotteiden uudelleenkäyttö ja uusiminen ja niiden elinkaaren pidentäminen on yleisesti ottaen järkevää."

Tarkistuksessa 18 asetetaan määräajaksi direktiivin siirtämiselle kansalliseen lainsäädäntöön 18 kuukautta direktiivin voimaantulosta (komissio ehdotus oli 30. kesäkuuta 2004). Tämä voidaan hyväksyä periaatteessa sillä edellytyksellä, että säännöstä tarkastellaan mahdollisesti uudelleen direktiivin antamisen yhteydessä.

3.3. Komission hylkäämät tarkistukset

Tarkistuksen 2 mukaan direktiiviä on sovellettava sanotun rajoittamatta vaarallisten aineiden käytön rajoittamisesta annetun direktiivin 76/769/ETY soveltamista. Tämän tarkistuksen tarkoitus ja oikeudelliset vaikutukset ovat epäselvät, ja komissio haluaa välttää muotoiluja, jotka voisivat mahdollisesti johtaa poikkeaviin tulkintoihin näin herkällä alalla.

Tarkistus 3 koskee työntekijöiden terveyden suojelua. Se ei kuulu direktiivin soveltamisalaan eikä sitä voida hyväksyä.

Tarkistuksessa 8 poistetaan direktiivin tavoitteista viittaus jäsenvaltioiden lakien lähentämiseen. Tätä ei voida hyväksyä, koska on tärkeää korostaa, että direktiivin on perustuttava perustamissopimuksen 95 artiklaan.

Tarkistuksessa 5 ilmaus "PBB- ja PBDE-yhdisteitä" korvataan ilmauksella "bromattuja palonestoaineita". Tätä ei voida hyväksyä, koska direktiivin soveltamisala rajoittuu PBB- ja PBDE-yhdisteisiin.

Tarkistuksissa 6, 11 ja 33 direktiivin 5 artiklalla perustetulle komitealle annetaan uusia tehtäviä ja sen työlle asetetaan uusia ehtoja, joita komissio ei pidä tarkoituksenmukaisina, koska ne eivät ole riittävän tarkasti määriteltyjä ja voisivat vaarantaa komitean toiminnan.

Tarkistuksen 15 mukaan komission on otettava huomioon sille vuoden 2003 loppuun mennessä toimitetut tekniset tiedot. Tällaista lakitekstissä olevaa sitoumusta ei voida hyväksyä, vaikka komissio luonnollisesti ottaakin huomioon kaikki sen käytettävissä olevat tiedot.

Tarkistusta 34 ei voida hyväksyä, koska komissio on jo hyväksynyt periaatteessa tarkistukset 4 ja 35, jotka tekevät tarkistuksen 34 tarpeettomaksi.

3.4. Muutettu ehdotus

Komissio ottaa huomioon EY:n perustamissopimuksen 250 artiklan 2 kohdan ja muuttaa ehdotustaan edellä kuvatulla tavalla.